PATVIRTINTA

Kauno miesto savivaldybės tarybos

2017 m. balandžio 25 d.

sprendimu Nr. T-233

**VAIKŲ VASAROS POILSIO ORGANIZAVIMO PROJEKTŲ FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų vasaros poilsio organizavimo projektų (toliau – Projektas) konkurso finansavimo tvarkos aprašas (toliau – Aprašas) nustato vaikų vasaros poilsio finansavimo konkurso (toliau – Konkursas) organizavimo tvarką, prioritetus, dokumentų pateikimo Konkursui tvarką, reikalavimus Projektų teikėjams, Projektų vertinimo kriterijus ir finansavimo principus, finansavimą gavusių įstaigų įsipareigojimus, atsiskaitymo už gautas lėšas tvarką.

2. Projektai finansuojami konkurso būdu. Konkursą organizuoja Kauno miesto savivaldybės (toliau – Savivaldybė) administracija. Konkursą koordinuoja Savivaldybės administracijos Švietimo skyrius (toliau – Švietimo skyrius).

3. Konkurso tikslas – plėtoti vaikų vasaros poilsio galimybes užtikrinant jų įvairovę ir prieinamumą, aktyvinant vaikų užimtumą ir prasmingą laisvalaikį.

4. Konkurso uždaviniai:

4.1. sudaryti kuo palankesnes sąlygas socialiai remtinų, socialinės rizikos šeimose augančių vaikų užimtumui vasaros metu;

4.2. užimti kuo daugiau Kauno miesto vaikų;

4.3. organizuoti turiningą vaikų vasaros poilsį, sudarant sąlygas vaikų saviraiškai, kūrybiškumui, sveikai gyvensenai, turiningai edukacinei veiklai, socialinių ir gyvenimo įgūdžių ugdymui.

5. Projektų teikėjais gali būti Savivaldybės biudžetinės ir viešosios įstaigos, kurių savininkė arba dalininkė yra Savivaldybė ir kurių nuostatuose (įstatuose) nurodyta, kad įstaiga gali vykdyti neformaliojo vaikų švietimo veiklą (toliau – Projekto teikėjas).

6. Projektai turi būti skirti tik Savivaldybės bendrojo ugdymo mokyklose besimokantiems 1–11 klasių vaikams.

7. Projekte turi būti numatyta, kad vaikų dalyvavimo Projekte trukmė – nuo 5 iki 18 dienų. Projekto įgyvendinimas gali būti kartojamas kelis laikotarpius arba kelias pamainas.

8. Projektai gali būti vykdomi specialiai vaikų vasaros poilsiui pritaikytose stovyklose, bendrojo ugdymo mokyklose, neformaliojo vaikų švietimo, kitose įstaigose, kurių patalpos ir aplinka pritaikyta tokiai veiklai; stovyklavietėse, kurios yra įrengtos poilsiui su nakvyne skirtoje teritorijoje (sudarytos sąlygos palapinėms, laikiniems ar mobiliems nameliams statyti, higienos poreikiams tenkinti, laužui kurti, atliekoms sudėti) ir panašiai.

9. Projektai vykdomi vadovaujantis Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, reglamentuojančiais vaikų ugdymą, sveikatą, saugumą ir higieną, ir Aprašu.

**II SKYRIUS**

**KONKURSO ORGANIZAVIMAS**

10. Konkursą organizuoja Savivaldybės administracija, koordinuoja ir kontroliuoja Švietimo skyrius.

11. Projektų teikėjai Konkursui pateikia šiuos dokumentus:

11.1. užpildytą Projekto paraišką, pasirašytą įstaigos vadovo ir patvirtintą antspaudu (1 priedas);

11.2. elektroninę paraiškos versiją *Microsoft Word* *doc* formatu, įrašytą į elektroninę laikmeną (CD);

11.3. Projekto vadovo ir vykdytojų kompetenciją įrodančius dokumentus (trumpas gyvenimo aprašymas (CV) – ne daugiau kaip vienas A4 formato lapas).

12. Papildomai galima pateikti šiuos dokumentus:

12.1. sutarčių su Projekto partneriais (jei tokių yra) kopijas;

12.2. vaizdinę medžiagą (straipsniai ir atsiliepimai – ne daugiau kaip du A4 formato lapai), rekomendacijas.

13. Pateikiami dokumentai turi būti įrišti arba susegti (atskirai paraiška ir papildoma medžiaga), kiekvienas puslapis sunumeruotas, dokumentai ir elektroninė laikmena įdėti į užklijuotą ir įstaigos spaudu antspauduotą voką su užrašu „Vaikų vasaros poilsio organizavimo projektų konkursui“ ir pateikti Švietimo skyriui (J. Gruodžio g. 16, Kaunas).

14. Vienas Projekto teikėjas Konkursui gali pateikti vieną paraišką. Jei Projekto teikėjas numato organizuoti veiklą, skirtą vaikams, gaunantiems nemokamą maitinimą, jis gali teikti dvi paraiškas.

15. Paraiška turi būti pateikta iki kvietime teikti paraiškas nurodytos galutinės paraiškų pateikimo datos. Kvietimą tvirtina Savivaldybės administracijos direktorius.

16. Savivaldybės biudžeto lėšos gali būti skiriamos visų formų Projekto organizavimui įgyvendinti: dieninėms, turistinėms, bendrojo profilio, kūrybinėms, meninėms, kraštotyrinėms, sportinėms, mokslinėms, istorinėms, kalbų mokymo, konfesinėms, karinėms ir kitoms formoms.

17. Įgyvendinant Projektą, ne didesnei kaip 15 vaikų grupei turi būti skiriamas vienas vadovas.

18. Projekto vadovai ir Projekto vykdytojai Lietuvos Respublikos įstatymų nustatyta tvarka atsako už poilsiaujančių vaikų saugumą, sveikatos priežiūrą, higienos sąlygas ir poilsio organizavimo kokybę, taip pat skirtų lėšų tinkamą naudojimą.

19. Vienam Projektui gali būti skirta ne daugiau kaip 1100 eurų.

20. Informacija apie Konkursą skelbiama Savivaldybės interneto svetainėje [www.kaunas.lt](http://www.kaunas.lt).

**III SKYRIUS**

**PROJEKTO VERTINIMAS**

21. Konkursui pateiktas Projektus vertina Savivaldybės administracijos direktoriaus įsakymu sudaryta vaikų vasaros poilsio organizavimo projektų vertinimo darbo grupė (toliau – Vertinimo grupė).

22. Kiekvienas Projektas vertinamas nustatytos formos vertinimo lape (2 priedas) pagal šiuos vertinimo kriterijus:

22.1. paraiškos atitiktis formaliesiems Konkurso reikalavimams:

22.1.1. tinkamai pagal reikalavimus užpildyta paraiška, pridėti visi reikiami dokumentai;

22.1.2. aiškiai suformuluotas ir realiai pasiekiamas Projekto tikslas;

22.1.3. Projekto uždaviniai yra konkretūs, siejami su konkurso uždaviniais ir padeda siekti tikslo;

22.1.4. pridėta elektroninė paraiškos versija *Microsoft Word* *doc* formatu, įrašytu į elektroninę laikmeną (CD);

22.1.5. Projekto vadovai ir vykdytojai turi reikiamas kompetencijas;

22. 2. Projekto vertinimas:

22.2. 1. vaikų, dalyvaujančių Projekte, skaičius;

22.2.2. užimtų socialiai remtinų, rizikos šeimose gyvenančių vaikų skaičius;

22.2.3. Projekto įgyvendinimo dienų skaičius;

22.2.4. Projekto įgyvendinimo dažnumas;

22.2.5. Projekto vykdymo laikas;

22.2.6. erdvių panaudojimas įgyvendint Projektą;

22.2.7. Projekto tęstinumas;

22.2.8. socialinių partnerių dalyvavimas įgyvendinant Projektą;

22.2.9. Projektui įgyvendinti numatyti kiti finansavimo šaltiniai;

22.2.10. lėšų, reikalingų Projektui įgyvendinti, pagrindimas ir jų naudojimo efektyvumas;

22.2.11. pateikta vaizdinė medžiaga, atsiliepimai, rekomendacijos.

23. Projektas toliau nevertinamas, jei atliekant formalųjį vertinimą, jis neatitiko nors vieno 22.1 papunktyje nurodyto reikalavimo.

24. Vertinimo grupė teikia siūlymų Savivaldybės administracijos direktoriui.

25. Projektui siūloma skirti lėšų atsižvelgiant į Projekto surinktų balų skaičių. Lėšos apskaičiuojamos taip:

25.1. sudedami visi visiems Projektams skirti balai;

25.2. pinigine verte išreiškiamas vienas balas (Savivaldybės numatytos skirti lėšos padalijamos iš bendrai sudėtų balų skaičiaus);

25.3. Projekto surinkti balai padauginami iš vieno balo piniginės išraiškos.

26. Projekto teikėjai, kuriems skirtas finansavimas, savo interneto svetainėse privalo viešinti informaciją, susijusią su Projekto vykdymu, t. y. skelbti Projekto aprašymą, nuotraukas ar vaizdo medžiagą iš organizuojamų renginių, Projekto ataskaitas ir kitą aktualią informaciją.

27. Informacija apie Projektus ir jų teikėjus, kuriems skirtas finansavimas, skelbiama Savivaldybės interneto svetainėje [www.kaunas.lt](http://www.kaunas.lt).

28. Pateikti svarstyti dokumentai Projektų teikėjams negrąžinami.

**IV SKYRIUS**

**PROJEKTŲ FINANSAVIMAS**

29. Projekto teikėjas, kuriam skirtas finansavimas, per 3 darbo dienas Švietimo skyriui pateikia vaikų vasaros poilsio projekto organizavimo įgyvendinimo planą (3 priedas).

30. Projektų teikėjams – Savivaldybės biudžetinėms įstaigoms lėšos Projektui įgyvendinti pervedamos Savivaldybės administracijos direktoriaus nustatyta tvarka pagal asignavimų valdytojo arba jo įgalioto asmens patvirtintą sąmatą, o Projektų teikėjams – viešosioms įstaigoms – sudarytose sutartyse nustatyta tvarka.

31. Su Projekto teikėjais – viešosiomis įstaigomis teisės aktų nustatyta tvarka sudaromos Savivaldybės administracijos direktoriaus nustatytos formos sutartys.

32. Įgyvendinant Projektą, lėšos gali būti naudojamos sumokėti už prekes ir paslaugas, kurios tiesiogiai susijusios su Projekto įgyvendinimu.

33. Įgyvendinant Projektą, lėšos negali būti naudojamos: inventoriui, baldams įsigyti, patalpų nuomai, eksploatacijai, remontui, rekonstrukcijai, Projekto parengimo išlaidoms, ryšio priemonėms, kompiuterių ir medicinos įrangai, kelionėms į užsienį, draudimo išlaidoms, kitoms pagrindinėms priemonėms įsigyti.

34. Projektų teikėjai už skirtų tikslinių lėšų naudojimą ne pagal paskirtį atsako teisės aktų nustatyta tvarka.

**V SKYRIUS**

**ATSISKAITYMAS UŽ GAUTŲ LĖŠŲ PANAUDOJIMĄ IR PROJEKTŲ PRIEŽIŪRA**

35. Finansavimą gavę Projektų teikėjai – biudžetinės įstaigos už gautų lėšų panaudojimą atsiskaito Savivaldybės administracijos Centriniam apskaitos skyriui Savivaldybės administracijos direktoriaus nustatyta tvarka.

36. Finansavimą gavę Projektų teikėjai – viešosios įstaigos po Projekto įgyvendinimo atsiskaito sudarytose sutartyse nustatyta tvarka.

37. Nepanaudotos lėšos, skirtos Projektui įgyvendinti, turi būti grąžintos į Savivaldybės sąskaitą ne vėliau kaip per 5 darbo dienas nuo Projekto įgyvendinimo pabaigos.

38. Paaiškėjus, kad Projektas vykdomas ne pagal Projekto įgyvendinimo planą ar Savivaldybės biudžeto lėšos naudojamos ne pagal Projekto sąmatą, Projekto finansavimas nutraukiamas. Projekto teikėjas pervestas lėšas ne vėliau kaip per 5 darbo dienas nuo įspėjimo gavimo dienos privalo grąžinti į Savivaldybės sąskaitą.

39. Projekto įgyvendinimui pasibaigus, Projekto teikėjas iki kito mėnesio 10 dienos Švietimo skyriui pateikia šiuos dokumentai:

39.1. vaikų vasaros poilsio organizavimo projekto įgyvendinimo ataskaitą (4 priedas);

39.2. vaikų vasaros poilsio organizavimo projekte dalyvavusių vaikų sąrašą (5 priedas). Sąraše (-uose) būtina nurodyti socialiai remtinus, socialinės rizikos šeimose gyvenančius vaikus.

40. Aprašo įgyvendinimą kontroliuoja Švietimo skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_